Bernadette Nirmal Kumar

**Bernadette Nirmal Kumar** (født 1965) er en indisk lege og forsker som er ansatt som spesialrådgiver ved Folkehelseinstituttet. Fokuset for hennes forskning har vært migrasjon og helse.

## Privatliv og utdanning
Kumar ble født i New Delhi i India, der begynte hun på medisinstudiet som 17-åring. I 1988 ble hun utdannet lege ved St. Johns Medical College Bangalore, deretter spesialiserte hun seg i kirurgi. Hun har hindi og engelsk som morsmål, men etter å ha jobbet i mange ulike land behersker hun også kinesisk, arabisk, urdu og norsk. Hun traff sin norske ektemann i Kenya da han var ansatt ved ambassaden i Nairobi.

Kumar har en doktorgrad i epidemiologi og folkehelse fra det Medisinske fakultet ved Universitetet i Oslo i 2006, med doktorgradsavhandlingen *Ethnic Differences in Obesity and other risk factors for Chronic Diseases among Immigrants in Oslo*. Hun har forsket på det metabolske syndrom og hvordan migrasjon har påvirket kosthold og livsstil hos innvandrere i Norge. Doktorgradsarbeidet hennes tok for seg innvandrerdelen av HUBRO-prosjektet, et storbyprosjekt om livsstil og levekår i regi av Universitetet i Oslo, Nasjonalt folkehelseinstitutt og Oslo kommune. Hennes post-doktorale forskning, ved Institutt for psykiatri ved Universitetet i Oslo, tok for seg sammenhenger mellom somatiske og psykiske lidelser blant innvandrere.

## Karriere
I 1989 arbeidet hun tre måneder som kirurg i Sudan, deretter som helseoffiser for FN fra 1990 til 1994 i Kenya, Sudan og Somalia. Fra 1995 til 1997 var hun konsulent for UNICEF på Vestbredden og i Gaza, og fra 1996 til 1997 var hun også teknisk veileder for NORAD i Palestina. Hun var i Kina på oppdrag for Verdensbanken, Verdens matvareprogram, UNICEF og Verdens helseorganisasjon fra 1998 til 2000, der målet for oppdraget var et mor-barn-prosjekt. Flere av landene hun har drevet feltarbeid i har vært herjet av krig, og hun har utført arbeid med fare for sitt eget liv, blant annet i Sør-Sudan der hun opplevde å bli tatt til fange av geriljaen.

Kumar ble i 2010 ansatt som direktør for Nasjonal kompetanseenhet for migrasjons- og minoritetshelse (NAKMI) og leder for det europeiske forskningsnettverket ADAPT (Adapting Health Care to Diversity). I 2016 ble hun av The Lancet utnevnt til den internasjonale kommisjonen «UCL-Lancet Commission on Migration and Health», som skulle undersøke hvordan migrasjon påvirker enkeltpersoners og befolkningers helse. Hun er professor ved Empower School of Health i India,  tilknyttet professor ved Kathmandu University i Nepal, og er ansatt som spesialrådgiver ved Helsetjenester ved Folkehelseinstituttet.

Kumar har hatt en rekke verv. Hun var nestleder for nasjonalt råd for ernæring fra 2003 til 2007, og ble i 2024 valgt inn i styret til Sunnaas sykehus HF. Andre verv hun har hatt inkluderer fagutvalget i Helse og Rehabilitering, medisinsk fagråd i Diabetesforbundet, styret i Kreftforeningen og fakultetsstyret ved det Medisinske fakultet i Oslo.

## Bibliografi

* *Folkehelse i et migrasjonsperspektiv* (2010). Fagbokforlaget. Redaktør sammen med Berit Viken. ISBN 9788245003192
* *Migrant Health: A Primary Care Perspective* (2019). CRC Press. Redaktør sammen med Esperanza Diaz. ISBN 9781138498044

## Referanser